Í dag verður varðskipið Þór afhent Landhelgisgæslunni í Asmar skipasmíðastöð sjóhersins í Chile . Áætlað er að skipið sigli þaðan 27. september . Siglt verður í gegnum Panamaskurð og á heimleiðinni farið í kurteisisheimsóknir til bandarísku og kanadísku strandgæslnanna . Gert er ráð fyrir að skipið komi til Íslands 26. október nk . Smíði Þórs hófst 16. október 2007 og var varðskipið sjósett 29. apríl 2009 og hlaut þá nafnið Þór . Þegar einungis rúmur mánuður var í afhendingu , laugardaginn 27. febrúar 2010 reið öflugur jarðskjálfti upp á 8,8 stig á Richter yfir Chile . Í kjölfar skjálftans reið flóðbylgja yfir svæðið og olli hún gífurlegri eyðileggingu . Miklar skemmdir urðu á skipasmíðastöðinni þar sem Þór var í smíðum . Vegna jarðskjálftans og flóðbylgjunnar seinkaði afhendingu varðskipsins um rúmlega eitt ár . Þór er tæplega 94 metra langur og 16 metra breiður . Brúttóþyngd er 4250 tonn , ganghraði 19,5 sjómílur og mesta dráttargeta 120 tonn . Skipið ristir 5,8 metra . Í áhöfn skipsins verða 14 - 18 en björgunarbúnaður er fyrir 48 um borð .